Na temelju članka 23. stavak 4. Zakona o udrugama („Narodne novine“, broj 88/01 i 11/02) i članka 46. Statuta Grada Šibenika („Službeni glasnik Grada Šibenika“ broj 8/10, 5/12, 2/13), gradonačelnik Grada Šibenika donosi

 **PRAVILNIK**

**o uvjetima i kriterijima za dodjelu sredstava iz Proračuna Grada Šibenika**

**za udruge civilnog društva i udruge u kulturi i tehničkoj kulturi**

OPĆE ODREDBE

 Članak 1.

Sufinancirat će se programi i projekti onih udruga građana i ustanova koje su registrirane na području Grada Šibenika.

Udruge i ustanove, koje su registrirane izvan područja Grada Šibenika, bit će financirane samo ako su njihovi programi i projekti u interesu Grada Šibenika.

Sufinancirat će se udruge građana i ustanove koje su Prijedlog programa i projekata za narednu godinu dostavile u cijelosti i u roku na Poziv za predlaganje javnih potreba udruga civilnog društva i na Poziv za predlaganje javnih potreba u kulturi i tehničkoj kulturi Grada Šibenika, koji se objavljuje u tekućoj godini za narednu godinu.

Sufinancirat će se rad udruga i ustanova koje posluju sukladno zakonu, te dostavljaju godišnja financijska izvješća FINA-i.

Sufinancirat će se rad udruga i ustanova koje su za dosadašnje sufinanciranje dostavile godišnja programska i financijska izvješća s preslikama računa, ugovora i druge dokumentacije.

Sufinancirat će se programi, projekti, aktivnosti i akcije od značaja za Grad Šibenik.

Novoosnovane udruge, koje prvi put prijavljuju svoj program ili udruge koje obnavljaju rad, bit će financirane iz sredstava za Ostale aktivnosti, i to nakon što Povjerenstvo za odabir procijeni kvalitetu i karakter njihova rada te mogućnost prijave za jednokratne potpore.

KORISNICI

 Članak 2.

Korisnici Proračuna Grada Šibenika prema ovom Pravilniku mogu biti:

Udruge civilnog društva:

Udruge civilnog društva koje su od interesa za Grad Šibenik :

- Razvoj civilnog društva

- Razvoj demokracije

- Rad s osobama s invaliditetom

- Humanitarna djelatnost

- Socijalne usluge

- Briga za stare i nemoćne

- Rad s djecom i mladima s teškoćama

- Prevencija bolesti ovisnosti

- Prava branitelja Domovinskog rata

- Zaštita zdravlja

- Zaštita prava

- Zaštita okoliša

- Borba protiv nasilja u društvu

- Kvaliteta življenja

Udruge u kulturi:

Financirat će se rad udruga u kulturi samo, ukoliko su sudjelovale na prethodnim kulturnim zbivanjima u gradu Šibeniku te ako se aktivno amaterski bave sljedećim kulturnim djelatnostima:

- kulturno-umjetnički amaterizam (glazba, folklor)

- glazba i glazbeno-scenska umjetnost, suvremeni ples i pokret

- dramske umjetnosti i kazališni amaterizam

- zaštita i očuvanje nematerijalnih kulturnih dobara

- književne manifestacije

- muzejsko - galerijske djelatnosti

- likovne umjetnosti i dizajn

- zaštita i očuvanje kulturnih dobara

Iznimno se predlaže u smanjenom obliku sufinancirati rad i onih udruga koje nisu sudjelovale u zbivanjima u gradu Šibeniku, ukoliko su razlozi njihova nesudjelovanja objektivni i ukoliko se to ne događa nekoliko godina za redom.

Udruge ili ustanove kulture koje se bave organiziranjem kulturnih i edukativnih programa za građanstvo (priredbi, radionica, tečajeva, predavanja, tribina, izložbi, akcija i manifestacija) mogu biti financirane ukoliko se tim programima promoviraju kulturni sadržaji, te ako su ti programi značajni za razvoj kulturno-umjetničkog amaterizma .

 UVJETI ODOBRAVANJA POTPORA

UVJETI PRIJAVE

 Članak 3.

Iz gradskog će Proračuna biti financirani projekti od interesa za Grad Šibenik onih udruga koje svoj rad temelje na potrebama Grada prema načelima djelovanja za opće dobro te ispunjavaju sljedeće kriterije:

- da je područje djelovanja udruge, njenih podružnica ili ustrojstvenih oblika udruge grad Šibenik;

- da provode projekte kojima zadovoljavaju javne potrebe od interesa za Grad Šibenik i druge projekte koji pridonose razvitku i općem napretku Grada te promiču njegov položaj i ugled;

- da doprinose rješavanju problema koji su važni za lokalnu zajednicu;

- u projektu i programu mora biti naveden cilj, aktivnosti koje će se provoditi, očekivani rezultati, ciljna skupina, evaluacija projekta, osobe odgovorne za provedbu te proračun projekta i programa sa opisnim dijelom;

- program mora biti besplatan za korisnike;

- programom moraju biti obuhvaćene osobe s prebivalištem na području Grada Šibenika;

- program mora biti osmišljen tako da je moguće provoditi kontrolu i nadzor nad provođenjem aktivnosti i nad potrošnjom odobrenih sredstava.

 Članak 4.

Prednost pri odabiru imat će projekti i programi koji:

- imaju višegodišnje iskustvo provedbe projekata u područjima za koja su registrirani, a koja odgovaraju prioritetima u Javnom pozivu;

- neposredno rade s korisnicima;

- uključuju korisnike u razvoj i praćenje projekata;

- se provode u suradnji s drugim udrugama, institucijama, odnosno razvijaju solidarnost i suradnju s drugim udrugama i ostalim partnerima (državnim upravnim organizacijama i/ili jedinicama lokalne i područne /regionalne samouprave na čijem području se projekt provodi; drugim stručnim, znanstvenim i obrazovnim institucijama i donatorima);

- razvijaju međunarodnu suradnju, posebice suradnju s organizacijama u susjednim

državama i europskim organizacijama;

- svojim projektima zadovoljavaju više potreba u zajednici;

- u svoj rad uključuju volontere;

- svoje projekte usmjeravaju na osobe, skupine i zajednice u potrebi;

- uvode nove pristupe i daju pozitivan primjer za rješavanje zajedničkih problema;

- osiguravaju najmanje još jedan izvor financiranja osim Grada Šibenika, odnosno prilikom prijave projekta dokumentiraju sufinanciranje prijavljenog projekta od strane drugog donatora (pismo namjere o sufinanciranju, preporuka ako je projekt financiran prethodnih godina;

- dokaz o dodjeli / najmu prostora i slično);

- sadrže realan odnos troškova i očekivanih rezultata;

- je predložila udruga s iskustvom i kapacitetom za realizaciju lokalnih, regionalnih i EU projekata

 - je predložila udruga sa stručnim i iskustvenim kompetencijama za provedbu predloženih projekata.

 Članak 5.

Neće se financirati:

-nepotpuni i nepravodobno dostavljeni prijedlozi kao i prijedlozi koji nisu dostavljeni na propisanom obrascu;

-projekti udruga koje nisu izvršile svoje obveze iz ranije odobrenih projekata od strane lokalne i regionalne samouprave, te Ministarstva, Vladinih ureda i drugih donatora;

-projekti koji se isključivo odnose na jednokratne manifestacije kao što su: konferencije, okrugli stolovi, seminari, proslave obljetnica, izleti, hodočašća i sl., osim u slučajevima kada su navedene aktivnosti dio trajnijeg i sveobuhvatnijeg projekta;

-projekti koji se isključivo temelje na investicijskim ulaganjima, izgradnji ili adaptaciji kapitalnih objekata ili kupnji opreme;

-projekti kojima je predvidivi dio indirektnih troškova (najam, energija, telefon, prijevoz, dnevnice…) u ukupnom proračunu projekta viši od 25 % ukupnog iznosa planiranog za provedbu projekta;

-udruge koje su temeljem zakona u isključivoj nadležnosti lokalne, područne (regionalne) ili državne razine;

-aktivnosti za koje se općenito smatra da su odgovornost Vlade Republike Hrvatske, kao što je formalno obrazovanje, osnovna zdravstvena skrb i sl.;

-projekti čije je financiranje predviđeno Državnim proračunom i/ili koji se financiraju prema posebnim propisima/zakonima;

-projekti velikih razmjera za koje je potrebna znatna financijska potpora;

-projekt udruge koja je ovisna o bilo kojoj političkoj struji ili stranci, a što bi moglo utjecati na neovisnost i održivost projekta;

-projekti jedina svrha kojih je korist članova/članica strukovne udruge

VRSTE POTPORA I JAVNOST OBJAVE

 Članak 6.

Grad Šibenik će, prema ovom Pravilniku, financirati:

- Projektne potpore – za projekte koje udruge predlože na godišnji natječaj;

- Jednokratne potpore – za projekte za koje udruge traže sredstva tijekom godine;

- Partnerske potpore – potpore za projekte koje udruge provode u partnerstvu s Gradom Šibenikom ili s drugim partnerima na razini lokalne i/ili regionalne samouprave ili na nacionalnoj razini;

-Potpore za sufinanciranje projekata financiranih i iz drugih izvora;

-Potpore za sufinanciranje projekata koje udruge realiziraju sredstvima drugih donatora (ministarstva, EU fondovi, drugi domaći i strani donatori).

 Članak 7.

Grad Šibenik objavljuje javne pozive za odobravanje financijskih potpora najmanje jednom tijekom kalendarske godine u lokalnim medijima te na internetskoj stranici i oglasnoj ploči Grada Šibenika.

Grad Šibenik ima mogućnost odobravati jednokratne potpore udrugama tijekom cijele kalendarske godine.

U tekstu javnog poziva i uputama za prijavu Grad Šibenik će utvrditi jasne uvjete poziva, tko se i što može, a tko se i što ne može prijaviti, kako se prijaviti (uključujući i dostupnost obrazaca i uputa za prijavu), koji je rok za prijavu, koji je postupak procjenjivanja prijava, postupak ugovaranja odobrene potpore, način korištenja sredstava te način izvještavanja o provedbi odobrene potpore/projekta.

POSTUPAK PRIJAVE

 Članak 8.

Poziv za predlaganje projekata/programa udruga u civilnom društvu i udruga u kulturi bit će objavljen najkasnije do 30. rujna tekuće godine za narednu godinu.

Rok za podnošenje prijava traje najmanje 30 dana od dana objavljivanja Poziva na službenoj gradskoj internetskoj stranici i Oglasnoj ploči Grada Šibenika.

Povjerenstvo za odabir odnosno Kulturno vijeće Grada Šibenika ocijenit će pristigle prijedloge, nakon donošenja Proračuna Grada Šibenika za narednu godinu, a najkasnije do 31. siječnja naredne godine.

Stručna služba Upravnog odjela za društvene djelatnosti dostavit će pisani odgovor na prijavu projekta i programa po javnom pozivu svakom podnositelju.

PODRUČJA FINANCIRANJA

 Članak 9.

Grad Šibenik financirat će projekte/programe udruga u sljedećim područjima:

 RAZVOJ CIVILNOG DRUŠTVA

 - aktivno građansko sudjelovanje u donošenju lokalnih javnih politika;

- volonterstvo među građanima svih životnih dobi;

- izgradnja kapaciteta udruga građana (edukacije, pružanje usluga udrugama...);

- razvoj demokracije;

- razvoj međusektorske suradnje

SOCIJALNO HUMANITARNA ZAŠTITA

- osnaživanje osoba s invaliditetom za život u lokalnoj zajednici, te njihovo aktivno sudjelovanje u životu lokalne zajednice;

- unapređenje znanja i vještina osoba s invaliditetom, članova njihovih obitelji i skrbnika;

- zaštita i skrb o starijim osobama, te unapređenje znanja i vještina za rad sa starijim osobama;

- pomoć siromašnima;

- širenje i razvoj volonterstva, solidarnosti i humanitarnog djelovanja za ranjive skupine;

- unapređenje zaštite žrtava obiteljskog nasilja, te unapređenje znanja i vještina za rad s tim osobama;

- programi psihosocijalnog tretmana (počinitelja nasilja u obitelji);

- unapređenje kvalitete življenja djece iz socijalno ugroženih obitelji;

- unapređenje skrbi i briga za beskućnike;

- unapređenje resocijalizacije i integracije mladih s poremećajima u ponašanju

te unapređenje znanja i vještina za rad s ovim osobama

ZDRAVSTVENA ZAŠTITA

- promicanje zdravog načina život;

- prevencija ovisnosti u zajednici (duhan, alkohol i opojne droge);

- rano otkrivanje ovisnika te motiviranje i pomoć za upućivanje na liječenje i odvikavanje; odvikavanje i rehabilitacija ovisnika;

- prevencija kroničnih oboljenja i zaraznih bolesti (bolesti srca i krvnih žila, zloćudne

novotvorine, dijabetes i drugo) - promicanje prava pacijenata;

- promicanje zdravlja djece i mladeži;

- unapređenje zaštite mentalnog zdravlja

ZAŠTITA LJUDSKIH PRAVA I SLOBODA

- poticanje tolerancije prema svim različitostima i unapređivanje ravnopravnosti među građanima;

- informiranje i poticanje građana na sudjelovanje u odlučivanju na razini lokalne i mjesne samouprave;

 - razvitak volonterstva i jačanje građanskog aktivizma, razvitak regionalne i prekogranične suradnje;

- stvaranje lokalnih kapaciteta za izgradnju civilnog društva i odgovora na EU trendove;

- programi ili projekti od značaja za branitelje Domovinskog rata i njihove obitelji, borce II svjetskog rata i civilne žrtve rata - programi edukacije i osnaživanja ranjivih skupina.

DJECA I MLADI

- programi neformalnog odgoja, obrazovanja i osposobljavanja djece i mladeži;

- poticanje društvenog angažmana mladih ljudi organiziranim volonterskim radom; - edukacija mladih o društvenoj odgovornosti u odnosu na pojave socijalne isključenosti; diskriminacije i stereotipa

- potpora djeci i mladim osobama s invaliditetom;

- edukacija za demokraciju i civilno društvo;

- poticanje osnivanja i djelovanja klubova za mlade, poticanje organiziranog korištenja slobodnog vremena djece i mladih.

KULTURA

-zaštita kulturne baštine i tradicijskih običaja;

- arhivska i izdavačka djelatnost te književne manifestacije;

- likovna i muzejsko - galerijska djelatnost;

- glazbena i kazališna djelatnost;

- programi koji potiču kulturu mladih i alternativnu kulturu;

- kulturno - umjetnički amaterizam i međunarodna kulturnu suradnju.

TEHNIČKA KULTURA I INFORMATIKA

Projekti udruga koji se odnose na:

- poticanje i promicanje tehničke kulture i informatike;

- programi odgoja, obrazovanja i osposobljavanja djece, mladeži i odraslih osoba za;

stjecanje tehničkih, tehnoloških i informatičkih znanja i vještina;

- specifični programi odgoja, obrazovanja i osposobljavanja djece i mladeži za stjecanje tehničkih, tehnoloških i informatičkih znanja i vještina koje obuhvaćaju darovitu i djecu s posebnim potrebama;

- korištenje informatičke tehnologije u svrhu unapređenja lokalne zajednice i uvođenje i korištenje novih informatičkih tehnologija.

OČUVANJE OKOLIŠA

Projekti udruga koji se odnose na:

- promicanje ekoloških spoznaja, edukaciju i poticanje građana na sudjelovanje u zaštiti okoliša, prirode i prirodne baštine na razini lokalne i mjesne samouprave

- razvitak volonterstva i jačanje građanskog aktivizma u zaštiti okoliša i održivom razvoju lokalne zajednice

- organiziranje praktičnih akcija zaštite i poboljšanja okoliša

- zaštita biljaka i životinja

- program prevencije od alergijskih bolesti

- djelovanje u očuvanju prirode, zaštiti okoliša, uljepšanju okoline, čuvanju i

unaprjeđenju općih vrijednosti kulture življenja

NAČIN PRIJAVE

 Članak 10.

Sve zainteresirane udruge moraju svoje projekte prijaviti na posebno propisanim obrascima.

Obrasci se mogu dobiti u Gradskoj upravi Grada Šibenika , Trg palih branitelja Domovinskog rata 1, te na web stranicama Grada Šibenika [www.sibenik.hr](http://www.sibenik.hr).

 Članak 11.

Prilikom prijave potrebno je dostaviti:

- izvornik obrasca za prijavu projekta (preuzimanje obrasca) + 3preslike

- izvadak iz Registra udruga RH (ili preslika), ne stariji od tri mjeseca do dana raspisivanja natječaja

- za partnerske projekte: potpisana i ovjerena Izjava o partnerstvu

- preslika ovjerenog statuta udruge

- popis članova/članica tijela upravljanja udruge sukladno Statutu udruge

- popis zaposlenih osoba u udruzi prema zanimanju i zvanju

(ukoliko postoje zaposleni/e)

- popis projekata s nazivima projekata, visinom odobrenih sredstava i donatorima (izvorima financiranja) za prethodnu godinu

- popis dostavljene dokumentacije s potpisom ovlaštene osobe i pečatom udruge

Mogu se priložiti i dodatni, neobvezni prilozi:

-članci iz novina koji govore o radu udruge, preporuke, promotivni materijali, fotografije, video zapisi i dr.

DOSTAVA PRIJAVA

Članak 12.

Popunjeni obrasci s prilozima dostavljaju se u zatvorenoj omotnici poštom (priznaje se poštanski žig zadnjeg dana prijave) ili predajom na adresu do zadnjeg dana roka: Grad Šibenik, Trg palih branitelja Domovinskog rata 1 22000 Šibenik , s napomenom ''Ne otvarati“ , s naznakom : „Poziv za prijedloge projekata udruga u civilnom društvu“

 ili "Poziv za prijedloge projekata udruga u kulturi“.

KRITERIJI DODJELE SREDSTAVA I BODOVANJE

 Članak 13.

Udruge koje traže sufinanciranje Grada Šibenika moraju ispunjavati određene kriterije. Kriteriji za sufinanciranje programa/projekata udruga su opći, glavni i posebni.OPĆI KRITERIJI

 Članak 14.

Opći kriteriji koje moraju ispunjavati sve udruge koje se prijavljuju na Javni poziv Grada Šibenika za sufinanciranje programa/projekata su:

- Udruga je registrirana i djeluje na području Grada  Šibenika

- Udruga je upisana u Registar neprofitnih organizacija

- Udruga ima važeći Statut i druge akte i pravilnike

 -Udruga uredno vodi zakonom propisane evidencije (Matični registar članstva, Evidencija volonterskih sati i drugo)

- Skupština Udruge sastaje se najmanje jedanput godišnje

- Udruga ima regularno izabrana tijela upravljanja koja se sastaju sukladno Statutu, drugim aktima udruge i Zakonu o udrugama

- Udruga vodi transparentno financijsko poslovanje, sastavlja obvezna financijska izvješća te godišnje financijsko izvješće o radu koje obveznici dostavljanja Državnom uredu za reviziju i FINA-i

- Udruga uredno sastavlja godišnje programsko izvješće o radu koje se prezentira na redovnoj godišnjoj skupštini.

- Udruga djeluje u jednom od područja aktivnosti raspisanih pozivom što je vidljivo iz Statuta udruge

- Udruga ima ljudske i materijalne mogućnosti za provedbu prijavljenog projekta

- Projekt koji udruga prijavljuje mora biti osmišljen tako da zadovoljava opće potrebe i služi općem dobru, a ne isključivo za strukovne potrebe svojih članova/članica

- Djelatnost udruge nije financirana posebnim propisima/zakonima

- Udruga doprinosi rješavanju problema koji su važni za lokalnu zajednicu

- Udruga doprinosi poboljšanju života u lokalnoj zajednici

- Udruga ima utvrđene ciljeve i očekivane rezultate

- Udruga ima razrađen proračun i plan aktivnosti za provedbu projekta i programa

- Udruga ima određenu odgovornu osobu za provedbu projekta i programa

- Udruga ima stručne i iskustvene kompetencije za provedbu predloženih projekata

- Udruga ima tehničke i kadrovske uvjete za provedbu projekta

GLAVNI KRITERIJI

Članak 15.

Glavni kriteriji za vrednovanje udruga koje se prijavljuju na Javni poziv Grada Šibenika za sufinanciranje programa/projekata (svaki kriterij nosi 0 - 10 bodova)

- kvaliteta, izvornost i inovativnost predloženog projekta/programa

- troškovi i održivost projekta

- institucionalna sposobnost (iskustvo, stručnost, kadrovi, tehnički i prostorni uvjeti)

- uključenost volontera u provedbu projekta (ovisno o vrsti projekta i planiranim

aktivnostima)

-stupanj korisnosti za lokalnu zajednicu

POSEBNI KRITERIJI

 Članak 16.

Posebni kriteriji za vrednovanje udruga civilnog društva su (svaki kriterij nosi 0 – 5 bodova);

- Udruga ima iskustvo u razvoju civilnog društva

- Udruga ima iskustvo suradnji s drugim udrugama i institucijama u provedbi projekata

- Udruga uvodi nove pristupe i daje pozitivan primjer za rješavanje zajedničkih problema

- Udruge uključuju volontere u rad

**-** Udruga ima i druge donatore osim Grada Šibenika

- Udruga realno procjenjuje vrijednost predloženih programa

- Udruga ima prethodno iskustvo u realizaciji predloženih projekata

- Udruga ima iskustvo i kapacitet za realizaciju lokalnih, regionalnih i EU projekata

- Uudruga uključuje korisnike u pripremu i praćenje projekta

- Udruga učinkovito koristi proračunska sredstva

- Projekt mora biti usmjeren stvarnim potrebama i ljudima u određenoj zajednici u kojoj se provodi i temeljen na već postignutim rezultatima i pozitivnoj praksi

Članak 17.

Posebni kriteriji za vrednovanje udruga u kulturi su (svaki kriterij nosi 0 – 5 bodova):

- umjetnička kvaliteta programa predstavljenih na gradskim nastupima i javnim programima tijekom godine

- stručnost rada, zahtjevnost programa i njegova primjerenost umjetničko – izvedbenim mogućnostima udruge

- estetska i stilska povezanost , autorski pristup radu, izražen stav o temi

- originalnost, kreativnost, inovativnost

- suvremenost stvaralaštva i programi mladih za mlade

- lokalni, regionalni, nacionalni značaj programa, njegovanje tematike iz hrvatske kulturne baštine, te originalnih /izvornih vrijednosti

- dokazana kvaliteta i kontinuitet projekata , akcija i inicijativa (programi koji su u proteklom razdoblju pokazali izrazitu vrijednost i doživjeli priznanje na domaćoj i međunarodnoj sceni)

- ekonomičnost programa – kvaliteta odgovara financijskoj vrijednosti

- sociokulturni značaj udruge u kulturi za društvenu sredinu (kada djelovanje udruge ili ustanove predstavlja okosnicu kulturnog života i važno je za opstojnost kulturnih aktivnosti određene lokalne zajednice)

- rad s osobama s posebnim potrebama, rad udruga koje se kroz organizaciju kulturnih programa bave i prevencijom neprihvatljivog ponašanja djece i mladeži te financiranje braniteljskih udruga koje organiziraju kulturne programe

- Prijedlozi programa velikih manifestacija bit će financirani s obzirom na njihovu kvalitetu i opseg, te značaj za unapređenje razvoja amaterizma. Ovisno o financijskim mogućnostima, manifestacije lokalnog značaja vrednovat će se prema značaju za kulturni život sredine. Manifestacije, koje se održavaju po prvi put, neće se financirati dok ne pokažu kvalitetu i opravdanost organiziranja.

POSTUPAK ODOBRAVANJA POTPORA

 Članak 18.

Postupak odlučivanja o odobravanju financijskih potpora temeljem Javnog poziva provodi se u tri razine

Prva razina: Provjera ispunjavanja propisanih uvjeta natječaja

Nakon zaključivanja svakog od objavljenih poziva Grad Šibenik će organizirati otvaranje primljenih prijava. Pri otvaranju prijava stručna služba Upravnog odjela za društvene djelatnosti utvrdit će prijave koje su zadovoljile i one koje nisu zadovoljile propisane (formalne) uvjete javnog poziva. Na taj način će biti obavljen prvi krug izbora primljenih prijava. U daljnji postupak upućuju se samo prijave koje zadovolje sve propisane uvjete poziva.

Druga razina: Procjena kvalitete prijava:

Prijave koje su zadovoljile propisane uvjete natječaja upućuju se na procjenjivanje povjerenstvu za odabir programa/projekta (u daljnjem tekstu: Povjerenstvo), kojeg imenuje Gradonačelnik Grada Šibenika.

Treća razina: Donošenje odluka o odobravanju potpora

Povjerenstvo, nakon obavljene procjene, upućuje Gradonačelniku Grada Šibenika prijedlog za financiranje odabranih prijava u svakom programskom području s popisom procjenjivanih prijava, prikazom odobrenih projekata i obrazloženjem za one kojima nije odobrena potpora. Gradonačelnik Grada Šibenika donosi Zaključak o odobravanju ukupnih iznosa sredstava za financijske potpore, koji se objavljuje u Službenom glasniku Grada Šibenika i na gradskoj internetskoj stranici.

 Članak 19.

Zaključak Gradonačelnika o odobravanju potpora je konačan i na takav zaključak prijavitelji nemaju pravo prigovora.

UGOVARANJE I IZVJEŠTAVANJE

 Članak 20.

Sudionicima Javnog poziva dostavljaju se pisane obavijesti o dodijeljenim financijskim potporama ili o neprihvaćanju projekta.

 Članak 21.

Grad Šibenik i udruga/druga pravna osoba kojoj je dodijeljena financijska potpora sklapaju ugovor o financijskoj potpori kojim se uređuju međusobna prava i obveze (iznos financijske potpore, način isplate potpore, rok provedbe projekta/programa,način i dinamika izvješćivanja o provođenju projekta/programa i utrošku sredstava, obveze u slučaju nenamjenskog trošenja potpore, obveza vraćanja neutrošenih sredstava i drugo).

Članak 22.

Udruge i druge pravne osobe koje ostvaruju financijsku potporu prema ugovoru iz članka 14. ovog Pravilnika smiju potporu koristiti samo za projekt za koji su ju dobili, a ako su je nenamjenski utrošili, Grad Šibenik će obustaviti daljnju isplatu, te zatražiti povrat uplaćenih sredstava.

Udruge i druge pravne osobe su dužne dostavljati opisno i financijsko izvješće, dokaze i financijsku dokumentaciju o utrošenim sredstvima sukladno ugovoru o financijskoj potpori i traženju Upravnog odjela za društvene djelatnosti Grada Šibenika.

 Članak 23.

Ukoliko proračunski prihodi Grada Šibenika budu u tekućoj godini manji od planiranih, sredstva namijenjena udrugama civilnog društva te udrugama u kulturi i tehničkoj kulturi neće se isplaćivati ili će se isplaćivati u umanjenom iznosu, do ostvarenja planiranih proračunskih prihoda.

NADZOR

Članak 24.

Nadzor nad provođenjem ovog Pravilnika obavlja Upravni odjel za društvene djelatnosti Grada Šibenika.

PRIMJENA

Članak 25.

Ovaj Pravilnik stupa na snagu danom donošenja, a bit će objavljen u „Službenom glasniku Grada Šibenika“ i na gradskoj internetskoj stranici.

Klasa: 011-01/15-01/01 GRADONAČELNIK

Urbroj:2182/01-05/1-15-1 Željko Burić dr.med.

Šibenik, 23. sijećnja 2015.

Dostaviti:

1. Službeni glasnik Grada Šibenika
2. Ured gradonačelnika
3. Upravni odjel za društvene djelatnosti
4. Upravni odjel za financije – ovdje
5. Dokumentacija - ovdje
6. Arhiva - ovdje